器用
作者：程登吉
朝代：明
篇章：幼學瓊林 卷三

paragraphs: 一人之所需，百工斯爲備。但用則各適其用，而名則每異其名。管城子、中書君，悉爲筆號；石虛中、即墨侯，皆爲硯稱。墨爲鬆使者，紙號楮先生。紙曰剡藤，又曰玉版；墨曰陳玄，又曰龍臍。共筆硯，同富之謂；付衣鉢，傳道之稱。
篤志業儒，曰磨穿鐵硯；棄文就武，曰安用毛錐。劍有干將鏌邪之名，扇有仁風便面之號。何謂箑，亦扇之名；何謂籟，有聲之謂。小舟名蚱蜢，鉅艦曰艨艟。金根是皇后之車，菱花乃婦人之鏡。銀鑿落原是酒器，玉參差乃是簫名。刻舟求劍，固而不通；膠柱鼓瑟，拘而不化。
斗筲言其器小，樑棟謂是大材。鉛刀無一割之利，強弓有六石之名。杖以鳩名，因鳩喉之不噎；鑰同魚樣，取魚目之常醒。兜鍪系是頭盔，叵羅乃爲酒器。短劍名匕首，氈毯曰氍毹。琴名綠綺焦桐，弓號烏號繁弱。香爐曰寶鴨，燭臺曰燭奴。龍涎雞舌，悉是香茗；鷁首鴨頭，別爲船號。
壽光客，是妝臺無塵之鏡；長明公，是梵堂不滅之燈。桔槔是田家之水車，襏襫是農夫之雨具。烏金，炭之美譽；忘歸，矢之別名。夜可擊，朝可炊，軍中刁斗；《雲漢》熱，《北風》寒，劉褒畫圖。勉人發憤，曰猛着祖鞭；求人宥罪，曰幸開湯網。
拔幟立幟，韓信之計甚奇；楚弓楚得，楚王所見未大。董安於性援，常佩弦以自急；西門豹性急，常佩韋以自寬。漢孟敏嘗墮甑不顧，知其無益；宋太祖謂犯法有劍，正欲立成。王衍清談，常持麈尾；橫渠講《易》，每擁皋比。
尾生抱橋而死，固執不通；楚妃守符而亡，貞信可錄。溫橋昔燃犀，照見水族之鬼怪；秦政有方鏡，照見世人之邪心。車載斗量之人，不可勝數；南金東箭之品，實是堪奇。傳檄可定，極言敵之易破；迎刃而解，甚言事之易爲。以銅爲鑑，可整衣冠；以古爲鑑，可知興替。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。